Document ID: 31994D0448

Odločba Komisije
z dne 20. junija 1994
o posebnih pogojih za uvoz ribiških proizvodov in proizvodov iz ribogojstva s poreklom iz Nove Zelandije
(94/448/ES)
KOMISIJA EVROPSKIH SKUPNOSTI JE
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 91/493/EGS z dne 22. julija 1991 o zdravstvenih pogojih za proizvodnjo in dajanje na trg ribiških proizvodov [1] in zlasti člena 11(1) Direktive,
ker je skupina izvedencev Komisije opravila inšpekcijski obisk Nove Zelandije, da bi preverila razmere, v katerih se ribiški proizvodi proizvajajo, skladiščijo in odpremijo v Skupnost;
ker se določbe novozelandske zakonodaje o zdravstvenem inšpekcijskem nadzoru in spremljanju ribiških proizvodov lahko štejejo za enakovredne določbam Direktive 91/493/EGS;
ker je v Novi Zelandiji ministrstvo za kmetijstvo in ribištvo (Ministry of Agriculture and Fisheries - MAF) sposobno učinkovito preverjati uporabljanje veljavne zakonodaje;
ker mora postopek za pridobitev zdravstvenega spričevala iz točke (a) člena 11(4) Direktive 91/493/EGS zajemati tudi opredelitev vzorca spričevala, minimalne zahteve glede jezika(-ov), v katerem(-ih) mora biti sestavljeno, ter položaj osebe, pooblaščene za njegov podpis;
ker je treba v skladu s točko (b) člena 11(4) Direktive 91/493/EGS na pakiranju ribiških proizvodov pritrditi oznako, na kateri sta navedena ime tretje države in številka odobritve obrata, iz katerega proizvod izvira;
ker je treba v skladu s točko (c) člena 11(4) Direktive 91/493/EGS sestaviti seznam odobrenih obratov; ker je treba ta seznam sestaviti na podlagi obvestila MAF Komisiji; ker mora zato MAF zagotoviti upoštevanje določb, ki so v ta namen določene v členu 11(4) Direktive 91/493/EGS;
ker je MAF dal uradna zagotovila glede upoštevanja pravil iz poglavja V Priloge k Direktivi 91/493/EGS in glede izpolnjevanja zahtev, enakovrednih zahtevam, ki so v navedeni direktivi določene za odobritev obratov;
ker so ukrepi, predvideni s to odločbo, v skladu z mnenjem Stalnega veterinarskega odbora,
SPREJELA NASLEDNJO ODLOČBO:
Člen 1
Ministry of Agriculture and Fisheries (MAF) se prizna kot pristojni organ v Novi Zelandiji za preverjanje in potrjevanje skladnosti ribiških proizvodov in proizvodov iz ribogojstva z zahtevami Direktive 91/493/EGS.
Člen 2
Ribiški proizvodi in proizvodi iz ribogojstva s poreklom iz Nove Zelandije morajo izpolnjevati naslednje pogoje:
1. vsako pošiljko mora spremljati oštevilčeni izvirnik zdravstvenega spričevala, ki je pravilno izpolnjeno, podpisano, datirano in obsega en sam list v skladu z vzorcem iz Priloge A k tej odločbi;
2. proizvodi morajo prihajati iz odobrenih obratov, naštetih v Prilogi B k tej odločbi;
3. razen pri zamrznjenih ribiških proizvodih v razsutem stanju, namenjenih za izdelavo konzervirane hrane, je treba na vsa pakiranja z neizbrisnimi črkami napisati besedi "Nova Zelandija" in številko dovoljenja obrata, iz katerega proizvod izvira.
Člen 3
1. Spričevala iz člena 2(1) morajo biti sestavljena v vsaj enem uradnem jeziku države članice, kjer se opravljajo preverjanja.
2. V spričevalu morajo biti ime, funkcija in podpis predstavnika MAF ter uradni žig MAF v barvi, ki se razlikuje od barve drugih zaznamkov.
Člen 4
Ta odločba se začne uporabljati 1. septembra 1994.
Člen 5
Ta odločba je naslovljena na države članice.
V Bruslju, 20. junija 1994

Labels: 3
18
6